**Vaaralan kappeli** (vuoteen 2013 asti **Vaaralan kirkko**) on Vantaalla Vaaralan kaupunginosassa sijaitseva Hakunilan seurakunnan entinen kirkkorakennus. Sen ovat suunnitelleet arkkitehdit Leena ja Kalle Niukkanen. Kirkko valmistui vuonna 1960. Se sai vuonna 1995 kirkkovaltuustolta purkutuomion, mutta vajaata vuosikymmentä myöhemmin purkutuomio peruttiin ja modernia rakennustaidetta edustava kirkko päätettiin säilyttää. Seurakunta luopui kirkosta sen kunnostustarpeen vuoksi vuonna 2013. Kirkon siirryttyä yksityiselle omistajalle sen nimeksi muutettiin myyjän toivomuksesta Vaaralan kappeli.

Rakennus ja sen käyttö
----------------------

Vaaralan lähiökirkko on rakennettu tontille, jonka silloinen Helsingin pitäjän seurakunta sai lahjoituksena Hangon Keksiltä. Kirkon suunnittelivat arkkitehdit Leena ja Kalle Niukkanen ja se on vihitty käyttöön 23. syyskuuta 1960.

Kirkko on betonirakenteinen ja julkisivuverhouksena on käytetty myös puuta. Rakennuksen pohja on kolmion muotoinen, alttari sijaitsee kolmion kärjessä vastapäätä pääsisäänkäyntiä. Takaosassa on lisäksi toimisto-osa. Kirkon torni on myös pohjamuodoltaan kolmion muotoinen, sen yksi sivu on ikkunaa. Torni on alttarin yläpuolella ja siitä on muodostunut yksi Vaaralan maamerkeistä.

Kirkossa on 70 istumapaikkaa. Sitä käytetään pääasiassa lasten ja nuorten moninaiseen kerhotoimintaan. Iltakirkko pidettiin kerran kuukaudessa.

Purku-uhka ja suojelu
---------------------

Vantaan seurakuntien yhteinen kirkkovaltuusto totesi vuonna 1995, että Vaaralan kirkon ulkonäkö ei enää täytä julkiselle rakennukselle asetettuja vaatimuksia ja päätti purkaa kirkon. Lisäperusteena oli epäily rakennuksen kunnosta, seurakunnan tilantarpeen epävarmuus ja tontin käyttämätön rakennusoikeus. Vaaralan omakotiyhdistys ja seurakunnan nuorisotyö olivat toista mieltä ja vastustivat kirkon purkua. Purkuvastustuksen vakuudeksi kirkon kunnostus aloitettiin talkoilla. Myös Vantaan kaupunginmuseo vastusti purkua ja suositteli rakennuksen suojelua rakennus- ja kulttuurihistoriallisin perustein.

Talvella 2002 myrsky iski kirkkoon ja irrotti puolet peltikatteesta. Seurasi uusi taistelu kirkon olemassaolosta. Asukaskyselyn mukaan lähes kaikki vastaajat vaativat kirkon säilyttämistä ja sen kunnostamista. Kirkkovaltuusto perui aikaisemman purkupäätöksen ja päätti marraskuussa 2002 kirkon kunnostamisesta, kirkon rakenteetkin olivat osoittautuneet olevan kunnossa. Vesikatto ja ulkoseinät kunnostettiin seuraavana vuonna. Nykyään kirkkoa kunnostetaan ja ylläpitotöitä tehdään myös talkootyönä.

Kirkolle uusi omistaja ja nimi
------------------------------

Joulukuussa 2012 Vantaan seurakuntien yhteinen kirkkovaltuusto päätti, että Vaaralan kirkosta luovutaan kirkon huonon kunnon vuoksi, lopullista päätöksentekoa lykättiin helmikuulle 2013.  Helmikuussa 2013 kirkko asetettiin käyttökieltoon. Maaliskuussa 2013 Vaarala-seura pohti mahdollisuuksia kirkon ostamiseen. Toukokuussa 2013 Vantaan yhteinen kirkkoneuvosto suositteli kirkosta tehdyn ostotarjouksen hyväksymistä. Kesäkuussa Vantaan yhteinen kirkkovaltuusto hyväksyi yksityisen tahon tekemän ostotarjouksen. Kirkkohallitus vahvisti asian syyskuussa 2013. Elokuussa 2013 alkoi rakennuksen korjaus. Nimi on elokuun 2013 alusta lukien ollut Vaaralan kappeli.

Lähteet
-------

1. 1 2 3  Vaaralan kirkko (Internet Archivessa) Vantaan seurakunnat. Viitattu 25.8.2012.
2. ↑  Vaaralan kirkon nimi vaihtuu  2.8.2013. Kotimaa24. Viitattu 5.10.2013.
3. ↑  Nuorisotyön keskeinen toimipiste (Internet Archivessa) Vantaan seurakunnat. Viitattu 25.8.2012.
4. ↑  Talkootyötä ja yhteishenkeä (Internet Archivessa) Vantaan seurakunnat. Viitattu 25.8.2012.
5. 1 2 3  Kirkko säilyy Vaaralassa Vantaan seurakunnat.  Arkistoitu 5.10.2013. Viitattu 25.8.2012.
6. ↑  Vertanen, Jussi: Miksi Vaaralan kirkko korjataan vain kymmeneksi vuodeksi?.  *Vantaan Lauri*, 10.12.2002.  Vantaan seurakunnat. Artikkelin verkkoversio. Viitattu 25.8.2012.
7. ↑  Tikkurilan kirkko puretaan, Vaaralan kirkolle aikalisä.  *Helsingin Sanomat*, 4.12.2012.  Sanoma News. Artikkelin verkkoversio. Viitattu 17.1.2013.
8. ↑  Tuominen, Antti: Yrittäjä tahtoo ostaa Vaaralan kirkon Vantaalla  3.4.2013. Yle. Viitattu 5.10.2013.
9. 1 2  Vaaralan kirkko muuttui kappeliksi *Vantaan Lauri*.  7.8.2013. Vantaan seurakunnat. Viitattu 5.10.2013.
10. ↑  Hovi-Horkan, Jonna: Nuorten homekirkko korjataan kappeliksi *Vantaansanomat.fi*.  15.10.2013. Suomen Lehtiyhtymä Oy.  Arkistoitu 8.11.2014. Viitattu 8.11.2014.

Aiheesta muualla
----------------

* Kuvia tai muita tiedostoja aiheesta **Vaaralan kappeli** Wikimedia Commonsissa

* Vaaralan kappelin www-sivut (Arkistoitu – Internet Archive)
* Vaaralan kappeli Vantaan asuntomessut 2015 - sivuston blogissa (Arkistoitu – Internet Archive)
* Vantaan kirkoista Vantaan asuntomessut 2015 -sivuston blogissa (Arkistoitu – Internet Archive)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Vantaan kirkot ja kappelit |
| --- |
|  |
| Kirkot | 
* Hakunila
* Hämeenkylä
* Kivistö
* Korso
* Länsimäki
* Myyrmäki
* Pyhän Annan lastenkirkko
* Rekola
* Tikkurilan kirkko
* Tikkurilan ortodoksinen kirkko
* Vantaan Pyhän Laurin kirkko

 |
|  |
| Kappelit | 
* Honkanummi
* Pyhän Laurin kappeli
* Ruskeasanta
* Seutula
* Vaarala

 |
|  |
| Entiset | 
* Kaivoksela
* Tikkurilan vanha kirkko

 |

 |